  Майя Бывальцева Удмуртиысь йӧскалык политикая азьвыл министрез Владимир Завалинэз буре ваёнлы сӥзем шахматэн шудонъя ӵошатсконын вормиз белорусъёслэн «Батьковщина» огазеяськонзылэн командаез. Со сярысь ивортэ элькунысь Калыкъёслэн эшъяськон юртсылэн пресс-службаез. Элькунысь йӧскалык лулчеберетъя огазеяськонъёслэн сяме пыӵам турнирзы Ижкарын 28 толшоре ортчиз. Отчы 18 командаос пыриськизы. Сизьым раундлы йылпумъянъёсъя, 1-тӥ инты басьтӥз белорусъёслэн «Батьковщина» огазеяськонзылэн командаез, 2-тӥ — бигер егитъёслэн «Иман» огазеяськонзылэн (кылем арын со вормиз вал — ред), куинетӥ — ӟуч лулчеберетъя огазеяськонлэн командаез. Вормисьёслы медальёс, кубокъёс, дипломъёс но дуно кузьымъёс сётӥзы. Тодэ вайытом, йӧскалык лулчеберетъя огазеяськонъёслэн шахматэн шудонъя турнирзы элькунын кемаласен радъяськылэ ни. Йӧскалык политикая министр Владимир Завалин улонысь кошкем бере (2013-тӥ арын 20-тӥ куарусёнэ), ӵошатсконэз сое буре ваёнлы сӥзизы. Ӵошатсконэз радъяло Удмуртиысь йӧскалык политикая министерство, Калыкъёслэн эшъяськон юртсы, элькунын улӥсь армянъёслэн «Урарту» мер огазеяськонзы. Тегъёс: Мерлык Спорт Ижкар Удмуртия йӧслыкъёс  